**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ԿՈՌՈՒՊՑԻԱՅԻ ԿԱՆԽԱՐԳԵԼՄԱՆ ՀԱՆՁՆԱԺՈՂՈՎԻ ՄԱՍԻՆ**

**ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Կոռուպցիայի կանխարգելման հանձնաժողովի մասին» 2017 թվականի հունիսի 9-ի ՀՕ-96-Ն օրենքի այսուհետ՝ Օրենք 9-րդ հոդվածում՝

1) ա. 5-րդ մասի 1-ին նախադասության մեջ «և» շաղկապը հեռացնել և «նշանակած» բառից հետո լրացնել «և քաղաքացիական հասարակության մեկ ներկայացուցիչ» բառերը:

բ. 5-րդ մասում երրորդ նախադասությունից հետո լրացնել.

«Ազգային ժողովի նախագահը նույն ժամկետում ապահովում է քաղաքացիական հասարակության կազմակերպությունների ներգրավման վերաբերյալ հայտարարության հրապարակումը:»։

2) Լրացնել նոր՝ 5.1-րդ մաս.

«Քաղաքացիական հասարակության կազմակերպությունների ներգրավման վերաբերյալ հայտարարության հրապարակումից հետո՝ տասնօրյա ժամկետում, հասարակական կազմակերպությունները Ազգային ժողով են ներկայացնում Խորհրդում ներգրավվելու վերաբերյալ դիմում՝ կցելով հակակոռուպցիոն ոլորտի փորձառությունը հավաստող փաստաթղթերը: Երկուսից ավելի հասարակական կազմակերպությունների դիմելու դեպքում նախապատվությունը տրվում է հակակոռուպցիոն ոլորտի առավել երկար փորձառություն ունեցող հասարակական կազմակերպության ներկայացուցչին:»:

**Հոդված 2.** Օրենքի 17-րդ հոդվածի 2-րդ մասում «իրավախախտման» բառից առաջ լրացնել «, կարգապահական խախտման» բառերը:

**Հոդված 3.** Օրենքում լրացնել նոր՝ 17.1-րդ հոդված՝

«**Հոդված 17.1. Հանձնաժողովի անդամի կարգապահական պատասխանատվության հիմքերը**

1. Հանձնաժողովի անդամին կարգապահական պատասխանատվության ենթարկելու հիմքերն են՝

1) հանձնաժողովի անդամի վարքագծի կանոնները խախտելը.

2) իր պարտականությունները չկատարելը կամ ոչ պատշաճ կատարելը.

3) աշխատանքային ներքին կարգապահական կանոնները պարբերաբար խախտելը.

4) օրենքով սահմանված սահմանափակումները կամ անհամատեղելիության կամ «Հանրային ծառայության մասին» օրենքի 33-րդ հոդվածով սահմանված շահերի բախմանն առնչվող պահանջները չպահպանելը.

2. Հանձնաժողովի անդամի վարքագծի և աշխատանքային ներքին կարգապահական կանոնները սահմանում է Հանձնաժողովը։»։

**Հոդված 4.** Օրենքում լրացնել նոր՝ 17.2-րդ հոդված՝

«**Հոդված 17.2. Հանձնաժողովի անդամի նկատմամբ կիրառվող կարգապահական տույժերը.**

1. Կարգապահական խախտման բնույթից ելնելով` Հանձնաժողովի անդամի նկատմամբ կարող են կիրառվել հետևյալ կարգապահական տույժերը.

1) նախազգուշացում.

2) նկատողություն.

3) խիստ նկատողություն.

4) լիազորությունների դադարեցման վերաբերյալ առաջակի ներկայացում:

2. Սույն հոդվածի 1-ին մասով նախատեսված կարգապահական տույժերը Հանձնաժողովի անդամի նկատմամբ կիրառում է Հանձնաժողովը:

3. Սույն հոդվածի 1-ին մասի 4-րդ կետով նախատեսված կարգապահական տույժը կարող է կիրառվել երկու նկատողություն կամ մեկ խիստ նկատողություն ունեցող Հանձնաժողովի անդամի կողմից կարգապահական խախտում կատարելու դեպքում:»։

**Հոդված 5.** Օրենքում լրացնել նոր՝ 17.3-րդ հոդված՝

**«Հոդված 17.3. Հանձնաժողովի անդամին կարգապահական պատասխանատվության ենթարկելու կարգը և ժամկետները**

1. Հանձնաժողովի անդամին կարգապահական պատասխանատվության ենթարկելու նպատակով վարույթը կարող է հարուցվել խախտումը հայտնաբերվելուց հետո՝ մեկ տարվա ժամկետում:

2. Հանձնաժողովի անդամին կարգապահական պատասխանատվության ենթարկելու հարցը Հանձնաժողովը քննում է Հանձնաժողովի առնվազն երկու անդամի միջնորդության հիման վրա:

3. Հանձնաժողովի անդամին կարգապահական պատասխանատվության ենթարկելու վերաբերյալ, ինչպես նաև Հանձնաժողովի անդամի լիազորությունները դադարեցնելու վերաբերյալ եզրակացություն տալու մասին Հանձնաժողովի որոշումներն ընդունվում են խորհրդակցական սենյակում՝ բաց քվեարկությամբ՝ նիստին մասնակցող Հանձնաժողովի անդամների ձայների մեծամասնությամբ, եթե որոշմանը կողմ է քվեարկել Հանձնաժողովի անդամների ընդհանուր թվի առնվազն կեսը: Եթե քվեարկության արդյունքով որևէ որոշման օգտին բավարար քանակի ձայների բացակայության պատճառով Հանձնաժողովը որոշում չի ընդունում, ապա համապատասխան միջնորդությունը մերժելու վերաբերյալ որոշումը համարվում է ընդունված, իսկ որոշումը կազմում և ստորագրում են Հանձնաժողովի այն անդամները, որոնք քվեարկել են միջնորդությունը մերժելու օգտին:

4. Հանձնաժողովի անդամը չի կարող մասնակցել Հանձնաժողովի աշխատանքներին, եթե քննարկվում է իրեն կարգապահական պատասխանատվության ենթարկելու վերաբերյալ հարցը:

5. Եթե մինչև կարգապահական վարույթ հարուցելը կամ կարգապահական վարույթ հարուցելուց հետո պարզվել է, որ առկա է Հանձնաժողովի անդամի մասնակցությամբ կամ նրա կատարած ենթադրյալ հանցագործության դեպք, ապա կարգապահական վարույթի հարուցումը հետաձգվում է, իսկ հարուցված կարգապահական վարույթը կասեցվում է մինչև համապատասխան քրեական վարույթի ավարտը:

6. Հանձնաժողովի անդամն իրավունք ունի իր նկատմամբ հարուցված կարգապահական վարույթի շրջանակներում ծանոթանալու վարույթի նյութերին, ներկայացնելու միջնորդություններ, բացատրություն տալու իր նկատմամբ հարուցված կարգապահական վարույթի առնչությամբ, ստանալու իրավաբանական օգնություն, այդ թվում՝ հանդես գալու ներկայացուցչի (ներառյալ փաստաբանական ծառայություններ մատուցողի) միջոցով:

7. Կարգապահական տույժերը ձևակերպվում են գրավոր: Կարգապահական յուրաքանչյուր խախտման համար Հանձնաժողովի անդամի նկատմամբ կարող է նշանակվել մեկ կարգապահական տույժ: Մեկ կարգապահական վարույթի շրջանակում մի քանի կարգապահական խախտում կատարելու դեպքում Հանձնաժողովի անդամի նկատմամբ կարող է նշանակվել միայն մեկ կարգապահական տույժ:

8. Կարգապահական տույժի մասին Հանձնաժողովի անդամը տեղեկացվում է դրա նշանակումից հետո՝ հնգօրյա ժամկետում:

9. Կարգապահական տույժը պետք է համաչափ լինի կատարված կարգապահական խախտման ծանրությանը և մեղավորության աստիճանին:

10. Կարգապահական տույժ նշանակելիս հաշվի են առնվում խախտման բնույթը, բովանդակությունը, այն հանգամանքները, որոնց պարագայում կատարվել են խախտումը, խախտման հետևանքները, նախկինում Հանձնաժողովի անդամի նկատմամբ կարգապահական տույժեր կիրառված լինելու և (կամ) խախտումներ կատարած լինելու հանգամանքները:

11. Հանձնաժողովի անդամն իրավունք ունի իր նկատմամբ նշանակված կարգապահական տույժի մասին որոշումն օրենքով սահմանված կարգով բողոքարկելու դատարան:

12. Եթե խիստ նկատողություն ստանալու օրվանից հետո` երկու տարվա ընթացքում, նկատողություն ստանալու օրվանից հետո՝ մեկ տարվա ընթացքում, կամ նախազգուշացում ստանալու օրվանից հետո՝ վեց ամսվա ընթացքում, Հանձնաժողովի անդամը չի ենթարկվել կարգապահական պատասխանատվության, ապա նա համարվում է կարգապահական տույժ չունեցող:»։

**Հոդված 6.** Օրենքի 18-րդ հոդվածի 4-րդ մասում լրացնել նոր՝ 7-րդ կետ՝

«7) նրա կողմից թույլ տրված կարգապահական խախտման հիմքով կիրառվել է «լիազորությունների դադարեցում» կարգապահական տույժը:»։

**Հոդված 7.** Օրենքի 21-րդ հոդվածում լրացնել նոր՝ 13.1-րդ մաս՝

«13.1. Հանձնաժողովի որոշման կամ եզրակացության պատճառաբանական կամ եզրափակիչ մասի վերաբերյալ տարբերվող կարծիք ունենալու դեպքում Հանձնաժողովի անդամը մեկ օրվա ընթացքում ներկայացնում է գրավոր հատուկ կարծիք։ Հանձնաժողովի անդամի հատուկ կարծիքն ստորագրվում և կցվում է համապատասխան որոշմանը կամ եզրակացությանը։»:

**Հոդված 8.** Օրենքի 22-րդ հոդվածի 3-րդ մասում լրացնել նոր՝ 5-րդ կետ՝

«5) մեծամասնության կարծիքից տարբերվող կարծիք ունենալու դեպքում ներկայացնում է հատուկ կարծիք:»:

**Հոդված 9. Եզրափակիչ մաս և անցումային դրույթ**

1. Սույն օրենքն ուժի մեջ է մտնում պաշտոնական հրապարակմանը հաջորդող օրը:

2. Սույն օրենքն ուժի մեջ մտնելուց հետո՝ երեք ամսվա ընթացքում, Կոռուպցիայի կանխարգելման հանձնաժողովի կողմից սահմանվում են Հանձնաժողովի անդամի վարքագծի և աշխատանքային ներքին կարգապահական կանոնները։